Han var manden, der stod i spidsen for bestyrelsen i Jetsmark IF, da klubben solgte sin eliteafdeling til den tyske investor Klaus-Dieter Müller. Nu er 46-årige Bøje Holmsgaard Lundtoft blevet tilknyttet en anden nordjysk fodboldklub. Mandag oplyser Fortuna Hjørring nemlig på sin hjemmeside, at Bøje Holmsgaard Lundtoft er ansat som daglig administrerende leder i klubben. Han er tiltrådt fra årsskiftet. - Bøje skal benytte den første tid i Fortuna til at få et indgående kendskab til koncernen – ikke mindst Fortunas Grønne Hjerte. Bøje er i forvejen i besiddelse af indgående kendskab til at administrere en fodboldklub, da han i en årrække har været tilknyttet Jetsmark Idrætsforening blandt andet som formand, skriver Fortuna Hjørring. Skal finde sig til rette Bøje Lundtoft var formand for bestyrelsen i Jammerbugt FC, efter at Klaus-Dieter Müller havde købt klubben, men han trådte senere ud af bestyrelsen. Derfor var han ikke en del af ledelsen i klubben op til konkursen i efteråret 2022. Den kommende tid skal den nye daglige administrerende leder bruge på at finde sig til rette i Fortuna Hjørring. - I takt med, at Bøje finder på plads i Fortuna-koncernen, defineres hans arbejdsområde mere præcist, og fra koncernens side bliver hans ansvarsområder meldt ud hurtigst muligt og detaljeret, så der ikke opstår uhensigtsmæssig tvivl, skriver klubben. Fortuna Hjørring overvintrer på tredjepladsen i Gjensidige Kvindeliga. Bøje Lundtoft er stadig formand for Jetsmark IF.

Opsummering:
Bøje Holmsgaard Lundtoft er ansat som daglig administrerende leder i Fortuna Hjørring.